Mathokgwane o leboga morafe
Mopalamente wa kgaolo ya botlhophi ya Good Hope/Mabule, Rre James Mathokgwane, o lebogetse morafe ka tlhopho ya bone ya go mo tlhopha go nna mopalamente wa bone mo ditlhophong tse di sa tswa go feta. Rre Mathokgwane o dirile tebogo eo kwa Phitshane/Molopo bosheng jaaka a ne a buisa diphuthego tsa kgotla mo kgaolong go lekodisa morafe ka tsa palamente e e fitileng le go tsaya megopolo go ya kwa palamenteng e e tlang. O ba boleletse gore Tautona fa a fa tekodiso ya setshaba ngogola, o ba tlhaloseditse fa ditiro dingwe di ne tsa seegelwa kwa thoko ka mabaka a kwelo tlase ya itsholelo ya mafatshefatshe, mme a tswelela a tlhalosa seemo se supa tokafala, ka jalo tsholofelo ke gore ditiro dingwe di tla a dirwa. O tsweletse ka go supa gore o tsibogetse seemo sa metsi mo kgaolong mme a buile le tona yoo lebaneng mme go supa diphaephe dinngwe di sa fetise metsi sentle are bogolo jang gone kwa Phitshane/ Molopo mo kgaolwaneng ya tlhaping e a reng metsi ga a tlhatloge sentle a bolela fa ba koporase ya metsi ba mo solofeditse gore metsi a tla goroga kwa motseng oo mo nakong ee sa fediseng pelo. A tlatsa ka gore go na le didiba kwa motse wa Leporung di le tharo tse a reng di tla oketsega go nna nne mme se sengwe se tla itebaganya le go nosa batho ba Phitshane/Molopo. Mopalamente o boletse gore diphaephe di thibiwa ke alkaline mme a supa gore bothata jwa metsi ke di phaephe eseng metsi mme a itlama gore o tla sala ba ba maleba morago gore ba bolele gore go tla siama leng. O tsweletse a supa gore go na le seemo se se ngomolang pelo sa metsi kwa sekolong se segolwane sa Goodhope kwa a reng ga na matlwana a boitiketso a mafuti ka jalo baithuti ba tlamega goya kwa ntle ga sekolo mo sekgweng seemo se areng se kgotlela tikologo le go ama thuto ya bana. Lefa go ntse jalo o kaile gore ra konteraka e tshwere go dira go baakanya diphaepe tsa metsi kwa sekolong seo. E rile a ama tse di amang banana Rre Mathokgwane a re o go tla nna le letlole la banana mo kgaolong (Youth Fund) le le tla tsamaisiwang ke morafe ka letlole le le tla thusa banana ka go ba okeletsa dithuso ka madi a kgwebo tsa bone kgotsa go thusa banana ba ba itekang go tsena mo dikgwebong. Mo go tsa seemo sa thuto mo kgaolong, Rre Mathokgwane o boleletse morafe ba tla simolodisa kabo dimpho ya baithuti ba ba gaisitseng ele bontlha jwa go rotloetsa baithuti go tsaa thuto ya bone ka tlhwafalo,e a tlhalositseng e tla tswelelela go dirwa jalo ngwaga le ngwaga. O ne a tlatsa ka go itsise morafe fa tona wa lephata la ditsela le dipalamo a boletse gore tsela ya Phitshane/Molopo Mabule e e kabong e dirilwe ngwaga oo fitileng ka kgwedi ya motsheganong are tshekatsheko e dirilwe. Lefa go ntse jalo dithulaganyo di tla sekasekwa dibo di dumalanwa ke tona mme ke gone go ka tswelelang. Mo tekodisong ya gagwe modulasetilo wa ditlhabololo tsa motse wa Phitshane /Molopo Rre Steven Moraladi o ne a bolelela mopalamente gore ditlhabololo mo motseng wa bone di saletse morago are mme dingwe di ne di sa dirwe ka mabaka a kwelo tlase ya itsholelo ya mafatshefatshe mme jaanong ka go utlwala itshololelo e tokafetse, a re ba kopa go agelwa ntlo lehalala ya motse, le go okelediwa badiri ba ipelegeng, go direlwa bagodi moriti kwa posong. O tsweletse a re badisa dikago ga bana matlo a ba nnang mo go one go tshabela pula, go okeletswa dinako tsa molelwane bogolo jang ka malatsi a a botsalo jwa morena ka gore ba eletsa go nna le nako le basika abone mme ba nna kwa Aferika Borwa.